આ વિવાદને રાજકીય રંગ પણ મળ્યો, કેમ કે ઉત્તર કર્ણાટકમાં ભાજપનું વર્ચસ્વ છે, ભાજપના લિંગાયત નેતા યેદીયુરપ્પાનો આ પ્રદેશ છે. લિંગાયતો પણ વધારે ઉત્તર કર્ણાટકમાં છે. જેડી(એસ)ના દેવે ગોવડાનો પ્રદેશ એટલે દક્ષિણ, ખાસ કરીને બેંગાલુરુની આસપાસનો પ્રદેશ. આ પ્રદેશ વોક્કાલિગાનો પણ ખરો. તેથી ફરિયાદ થવી સ્વાભાવિક છે કે નવી સરકારમાં ઉત્તર કર્ણાટકને અન્યાય થશે તેથી 13 જિલ્લાનું અલગ રાજ્ય બનાવવું જોઈએ. આવી માગણી માત્ર જેડી(એસ) સરકાર વિરોધી લાગે, તેથી દલીલો એવી કરવામાં આવે છે કે મેંગાલુરુ-મૈસુરુ પટ્ટામાં જ સમગ્ર વિકાસ થયા કરે છે, તેથી ઉત્તર કર્ણાટકને લાભ મળતો નથી. ઉત્તરનું અલગ રાજ્ય હોય તો ધારવાડ-હુબલીમાં નવી રાજધાની પણ બની શકે અને નવા વિકાસના કેન્દ્રો પણ બને. શહેરીકરણને કારણે ઉત્તરના જિલ્લાઓમાં પણ વિકાસ થઈ શકે.